รัฐบาลไทย-ข่าวทำเนียบรัฐบาล-ครม. เปิด 13 มาตรการรับมือฤดูฝน ปี 2565 เพิ่มประสิทธิภาพการจัดการน้ำในฤดูฝนปี 65 และการกักเก็บน้ำเพื่อฤดูแล้งปี 65 - 66
วันอังคารที่ 3 พฤษภาคม 2565
ครม. เปิด 13 มาตรการรับมือฤดูฝน ปี 2565  เพิ่มประสิทธิภาพการจัดการน้ําในฤดูฝนปี 65 และการกักเก็บน้ําเพื่อฤดูแล้งปี 65 - 66
ครม. เปิด 13 มาตรการรับมือฤดูฝน ปี 2565  เพิ่มประสิทธิภาพการจัดการน้ําในฤดูฝนปี 65 และการกักเก็บน้ําเพื่อฤดูแล้งปี 65 - 66
วันที่ 3 พฤษภาคม 2565 นายธนกร วังบุญคงชนะ โฆษกประจําสํานักนายกรัฐมนตรี แถลงมติคณะรัฐมนตรีรับทราบมาตรการรับมือฤดูฝน ปี 2565 และโครงการเพิ่มประสิทธิภาพการบริหารจัดการทรัพยากรน้ําในช่วงฤดูฝน ปี 2565 และการกักเก็บน้ําเพื่อฤดูแล้ง ปี 2565/2566 โดยมอบหมายหน่วยงานที่เกี่ยวข้องจัดทําแผนปฏิบัติการตามมาตรการต่อไป ประกอบด้วย 13 มาตรการ ดังนี้
มาตรการที่ 1 คาดการณ์ชี้เป้าพื้นที่เสี่ยงน้ําท่วมและฝนน้อยกว่าค่าปกติ (เดือนมีนาคม 2565 เป็นต้นไป) โดยประเมินพื้นที่เสี่ยงน้ําท่วมในช่วงเดือนมีนาคม - ธันวาคม 2565 และ ประเมินพื้นที่เสี่ยงขาดแคลนน้ําจากภาวะฝนน้อยกว่าค่าปกติ และฝนทิ้งช่วงในเดือนมิถุนายน - กรกฎาคม 2565 เพื่อให้หน่วยงานนําไปกําหนดแผนปฏิบัติการเพื่อดําเนินการในเชิงป้องกันล่วงหน้าในพื้นที่เสี่ยง
มาตรการที่ 2 การบริหารจัดการน้ําพื้นที่ลุ่มต่ําเพื่อรองรับน้ําหลาก (ภายในเดือนสิงหาคม 2565) โดยจัดทําแผนการใช้พื้นที่ลุ่มต่ํา/แก้มลิงเพื่อรองรับน้ําหลากและเป็นพื้นที่หน่วงน้ํา1ในช่วงฤดูน้ําหลาก บริหารจัดการเพื่อป้องกันและบรรเทาระดับความรุนแรงของน้ําท่วม รวมถึงจัดทําแผนเก็บกักน้ําไว้ใช้ก่อนสิ้นฤดูฝน เช่น พื้นที่ทุ่งบางระกํา และพื้นที่ลุ่มต่ําลุ่มน้ําเจ้าพระยาตอนล่าง รวมทั้งกําหนดหลักเกณฑ์การใช้พื้นที่ลุ่มต่ําเป็นพื้นที่รับน้ํานองและการจ่ายเงินค่าทดแทนหรือค่าชดเชยความเสียหาย
มาตรการที่ 3 ทบทวน ปรับปรุงเกณฑ์บริหารจัดการน้ําในแหล่งน้ําขนาดใหญ่ - กลาง และเขื่อนระบายน้ํา (ภายในเดือนเมษายน 2565) ติดตามสถานการณ์น้ําในแหล่งน้ําขนาดใหญ่ - กลาง เพื่อเฝ้าระวังและควบคุมการบริหารจัดการน้ําให้เป็นไปตามเกณฑ์ปฏิบัติการอ่างเก็บน้ําหรือเกณฑ์ควบคุม จัดทําแผนการบริหารจัดการน้ําแหล่งน้ําขนาดใหญ่ - กลาง ในช่วงภาวะวิกฤติ
มาตรการที่ 4 ซ่อมแซม ปรับปรุงอาคารชลศาสตร์/ระบบระบายน้ํา สถานีโทรมาตรให้พร้อมใช้งาน (ภายในเดือนกรกฎาคม 2565) ตรวจสอบสภาพความมั่นคงและซ่อมแซมอ่างเก็บน้ํา อาคารควบคุมบังคับน้ํา รวมทั้งระบบระบายน้ํา
มาตรการที่ 5 ปรับปรุง แก้ไขสิ่งกีดขวางทางน้ํา (ภายในเดือนกรกฎาคม 2565) สํารวจและจัดทําแผนดําเนินการกําจัดสิ่งกีดขวางทางน้ําที่เกิดจากการก่อสร้างและการพัฒนาโครงสร้างพื้นฐาน การจัดการพื้นที่น้ําท่วม/พื้นที่ชะลอน้ํา และการปรับปรุงคูคลองเพื่อเพิ่มพื้นที่รับน้ําและระบายน้ําได้อย่างสะดวกรวดเร็ว
มาตรการที่ 6 ขุดลอกคูคลองและกําจัดผักตบชวา (ภายในเดือนกรกฎาคม 2565) จัดทําแผนบูรณาการด้านเครื่องจักร เครื่องมือ/สารชีวภัณฑ์ ในการกําจัดผักตบชวาและวัชพืช และดําเนินการขุดลอกคูคลอง ประชาสัมพันธ์และเชิญชวนประชาชนในชุมชนช่วยกันจัดเก็บหรือกําจัดผักตบชวา
มาตรการที่ 7 เตรียมพร้อม/วางแผนเครื่องจักร เครื่องมือประจําพื้นที่เสี่ยงน้ําท่วมและฝนน้อยกว่าค่าปกติ (ภายในเดือนกรกฎาคม 2565) เตรียมความพร้อมแผนป้องกัน แผนเผชิญเหตุ ความพร้อมด้านบุคลากร เครื่องจักร พร้อมใช้งานเฝ้าระวังสถานการณ์น้ําท่วม ฝนน้อยกว่าค่าปกติ ฝนทิ้งช่วง สําหรับให้ความช่วยเหลือได้ตลอด 24 ชั่วโมง ปฏิบัติการฝนหลวงในช่วงฝนทิ้งช่วง
มาตรการที่ 8 เพิ่มประสิทธิภาพการใช้น้ําและปรับปรุงวิธีการส่งน้ํา (ก่อนฤดูฝน-ตลอดช่วงฤดูฝน) วางแผนการจัดสรรน้ําให้สอดคล้องกับปริมาณน้ําต้นทุน ลดการสูญเสียน้ําโดยการปรับปรุงวิธีการส่งน้ําและซ่อมแซมระบบการส่งน้ําเพื่อเพิ่มศักยภาพการใช้น้ําให้ได้ประโยชน์สูงสุด
มาตรการที่ 9 ตรวจความมั่นคงและปลอดภัยคัน/ทํานบ/พนังกั้นน้ํา (ก่อนฤดูฝน-ตลอดช่วงฤดูฝน) ตรวจสอบความมั่นคง แข็งแรงของคันกั้นน้ํา ทํานบ และพนังกั้นน้ํา และซ่อมแซม/ปรับปรุงให้มีสภาพดี
มาตรการที่ 10 จัดเตรียมพื้นที่อพยพและซักซ้อมแผนเผชิญเหตุ (ภายในเดือนพฤษภาคม 2565) จัดเตรียมพื้นที่อพยพและซักซ้อมแผนเผชิญเหตุระดับต่าง ๆ อย่างน้อยภาคละ 1 พื้นที่
มาตรการที่ 11 ตั้งศูนย์ส่วนหน้าก่อนเกิดภัย (ตลอดช่วงฤดูฝน)
มาตรการที่ 12 การสร้างการรับรู้และประชาสัมพันธ์ (ก่อนฤดูฝน-ตลอดช่วงฤดูฝน) สร้างการรับรู้และประชาสัมพันธ์เครือข่ายต่าง ๆ และประชาชน
มาตรการที่ 13 ติดตาม ประเมินผล และปรับมาตรการให้สอดคล้องกับสถานการณ์ภัย (ตลอดช่วงฤดูฝน)
ทั้งนี้ มาตรการที่ 9 - 11 เป็นมาตรการเพิ่มเติมจากมาตรการรับมือฤดูฝน ปี 2564
โฆษกประจําสํานักนายกรัฐมนตรี ยังกล่าวเพิ่มเติมว่า โดยทั้ง 13 มาตรการ เป็นการบูรณาการทํางานของทุกหน่วยงานเกี่ยวข้อง เช่น กระทรวงการอุดมศึกษา วิทยาศาสตร์ วิจัยและนวัตกรรม กระทรวงดิจิทัลเพื่อเศรษฐกิจและสังคม กระทรวงกลาโหม กระทรวงมหาดไทย กระทรวงเกษตรและสหกรณ์ กระทรวงมหาดไทย กระทรวงคมนาคม กระทรวงทรัพยากรธรรมชาติและสิ่งแวดล้อม กรมประชาสัมพันธ์ กรุงเทพมหานคร ครอบคลุมทั้งการวางแผน การซ่อมแซม/ปรับปรุงอาคารชลศาสตร์ เช่น อาคารบังคับน้ํา ประตูระบายน้ํา แก้ไขสิ่งกีดขวางทางน้ํา และกําจัดผักตบชวา ขุดลอกคูคลอง เตรียมความพร้อมเครื่องจักร เครื่องมือ รวมทั้งเพิ่มปริมาณน้ําต้นทุนเพื่อเก็บกักไว้ใช้ช่วงฤดูแล้ง ซึ่งนายกรัฐมนตรียังกําชับหน่วยงานที่เกี่ยวข้องเร่งรัดการแก้ไขปัญหาและบรรเทาความเดือดร้อนของประชาชนจากพื้นที่เสี่ยงการเกิดอุทกภัยด้วย